**Državni arhiv u Splitu** (**DAS**) osnovan je 1952. godine. Danas je smješten u zgradi na tvrđavi Gripe. Nadležan je za područje Splitsko-dalmatinske županije, ukupno 16 gradova i 39 općina.

Arhiv ima dvije čitaonice: Čitaonicu s knjižnicom i čitaonicu Arhiva mapa za Istru i Dalmaciju.

Povijest
--------

Još je odredbom Splitskog statuta 1312. godine određeno čuvanje i zaštita arhivske građe. Ideja o potrebi sustavnog skupljanja arhivskoga gradiva u Splitu potaknuta je nakon Drugoga svjetskog rata. Savezne i gradske vlasti povjerile su *Muzeju grada* čuvanje arhivske građe.

Godine 1952. osnovan je Arhiv koji je smješten u Nadbiskupsku palaču, a 1996. godine premješten je u zgradu na tvrđavi Gripe. Od 1952. godine arhiv se zvao *Arhiv grada Splita*, 1957. mijenja naziv u *Historijski arhiv u Splitu* te postaje mjerodavna arhivska ustanova za srednjodalmatinsko područje. Od 1993. nosi naziv *Povijesni arhiv u Splitu*, a od 1997. *Državni arhiv u Splitu*.

Za vrijeme Drugog svjetskog rata stradao je arhivski fond za razdoblje 1880.-1918. koji je prenesen 1923. iz Zadra. U požaru 1969. godine uništeno je 25 fondova novijeg gradiva, a 28 ih je djelomično izgorjelo.

Ustroj arhiva
-------------

Rad Arhiva organiziran je ustrojbenim odjelima:

* Odjel za sređivanje i obradu arhivskog gradiva
* Odjel za nadzor arhivskog i registraturnoga gradiva izvan Arhiva
* Odjel Arhiva mapa za Istru i Dalmaciju
* Odjel filmske zbirke
* Odjel za dokumentacijsko - informacijske poslove (čitaonica i knjižnica)
* Odjel za restauraciju, konzervaciju i knjigovežnica
* Odjel općih poslova (administrativno - financijsko - knjigovodstveni poslovi)
* Odjel - arhivska podružnica u Hvaru

Gradivo
-------

U DAS-u se čuva 616 fondova i zbirki, u ukupnoj količini od 910,54 d/m. Nastariji dokumenti pohranjeni u splitskom arhivu potječu iz 14. stoljeća. Osobitu vrijednost među starijim gradivom predstavlja *Zbirka matičnih knjiga* (16.-20. st.), *Zbirka oporuka* (15.-20. st.), *Obiteljski fond Fanfogna-Garagnin* (14.-20.st.) i *Splitska komuna* (15.-18. st.). Gradivo starijeg razdoblja pisano je uglavnom talijanskim i latinskim jezikom, a novije gradivo, osim hrvatskim jezikom, pisano je talijanskim, francuskim i njemačkim jezikom. Od pisama, osim latinice, koja prevladava, dokumenti su pisani glagoljicom i bosančicom. Treba istaknuti da je dio gradiva pisan poluhumanistikom (Splitska komuna).

Gradivo DAS-a značajno je za političku, gospodarsku, socijalnu i kulturnu povijest, za rodoslovna istraživanja te za povijest istaknutih osoba i znamenitih obitelji s područja srednje Dalmacije.

Bilješke
--------

1. ↑  Državni arhiv u Splitu - Arhinet
2. ↑  „Službene stranice DAS-a". Arhivirano iz originala na datum 2013-05-07. Pristupljeno 2014-07-26.
3. ↑  „Službene stranice DAS-a". Arhivirano iz originala na datum 2013-05-07. Pristupljeno 2014-07-26.
4. ↑  „Službene stranice DAS-a". Arhivirano iz originala na datum 2013-05-07. Pristupljeno 2014-07-26.

Vanjske veze
------------

* Službene stranice DAS-a (`sh`)
* Državni arhiv u Splitu - Arhinet (`sh`)

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 123518345
* LCCN: no2005120676
* NKC: kn20090818009

 |